## Zakon o izmjenama i dopunama Zakona o zdravstvenom osiguranju

### NN 90/2005 (25.7.2005.), Zakon o izmjenama i dopunama Zakona o zdravstvenom osiguranju

# HRVATSKI SABOR

**1774**

Na temelju članka 88. Ustava Republike Hrvatske,
donosim

## odluku

### O PROGLAŠENJU ZAKONA O IZMJENAMA I DOPUNAMA ZAKONA O ZDRAVSTVENOM OSIGURANJU

Proglašavam Zakon o izmjenama i dopunama Zakona
o zdravstvenom osiguranju, koji je Hrvatski sabor donio na sjednici 13. srpnja
2005. godine.

Broj: 01-081-05-2470/2

Zagreb, 18. srpnja 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O ZDRAVSTVENOM OSIGURANJU

Članak 1.

U Zakonu o zdravstvenom osiguranju (»Narodne
novine«, br. 94/01., 88/02., 149/02.,117/03., 30/04.
i 177/04.) iza članka 18. dodaje se članak 18.a koji glasi:

»Članak 18.a

Osigurane osobe, bez obzira jesu li oslobođene
plaćanja razlike do pune vrijednosti prava na zdravstvenu zaštitu iz osnovnoga
zdravstvenog osiguranja iz članka 17. ovoga Zakona, odnosno jesu li dopunski
zdravstveno osigurane za pokriće te razlike, obvezne su prilikom korištenja
zdravstvene zaštite platiti administrativnu pristojbu utvrđenu odlukom koju na
prijedlog ministra nadležnog za zdravstvo donosi Vlada Republike Hrvatske, s
time da visina administrativne pristojbe ne može biti utvrđena u iznosu manjem
od 0,15% od proračunske osnovice, odnosno u iznosu manjem od 5,00 kuna.

Ukupan iznos plaćenih administrativnih pristojbi
po osiguranoj osobi ne smije mjesečno prelaziti iznos od 0,91% od proračunske
osnovice, odnosno iznos od 30,00 kuna.

Iznimno od stavka 1. ovoga članka,
administrativnu pristojbu ne plaćaju djeca do 18 godina života i invalidi s
oštećenjem organizma od najmanje 80% prema posebnim propisima.

Administrativna pristojba ne plaća se za
preventivne preglede utvrđene planom i programom mjera zdravstvene zaštite iz
članka 15. stavka 3. ovoga Zakona.

Oblik i sadržaj potvrde o ispunjavanju uvjeta iz
stavka 3. ovoga članka propisat će općim aktom Zavod.

Administrativna pristojba prihod je Zavoda.«

Članak 2.

Članak 40. mijenja se i glasi:

»Osigurana osoba u ostvarivanju prava na
zdravstvenu zaštitu iz osnovnog zdravstvenog osiguranja ima pravo na naknadu
troškova prijevoza ako je radi korištenja zdravstvene zaštite upućena izvan
mjesta prebivališta, odnosno boravka.

Osigurana osoba iz stavka 1. ovoga članka ima pravo
na naknadu troškova prijevoza ako je zdravstvenu zaštitu koristila u ugovornoj
zdravstvenoj ustanovi, odnosno ordinaciji ugovornog doktora privatne prakse
koja je udaljena više od 100 kilometara od mjesta njezina prebivališta, odnosno
boravka jer potrebnu zdravstvenu zaštitu nije mogla ostvariti u bližoj
ugovornoj zdravstvenoj ustanovi, odnosno ordinaciji ugovornog doktora privatne
prakse s ugovorenom djelatnošću za tu vrstu zdravstvene zaštite.

Pravo na naknadu troškova prijevoza ima i
osigurana osoba upućena na liječenje u inozemstvo sukladno općem aktu Zavoda,
osigurana osoba darivatelj organa, tkiva stanica te osigurana osoba koja
hemodijalizu koristi kao kronični bubrežni bolesnik.«

Članak 3.

Članak 41. mijenja se i glasi:

»Zavod snosi troškove prijevoza umrle osigurane
osobe koju je uputio na liječenje u inozemstvo i troškove prijevoza umrle osobe
— darivatelja organa, tkiva ili stanica iz članka 40. stavka 3. ovoga Zakona.«

Članak 4.

Članak 42. mijenja se i glasi:

»Pod troškovima iz članka 40. ovoga Zakona
podrazumijevaju se troškovi prijevoza javnim prijevoznim sredstvima po najnižoj
cijeni i prema najkraćoj relaciji prema službenom daljinomjeru javnog
prijevoznika.

Iznimno od stavka 1. ovoga članka, osiguranoj se
osobi zbog njezinoga zdravstvenog stanja sukladno općem aktu Zavoda može
odobriti korištenje skupljega javnoga prijevoznog sredstva.«

Članak 5.

Odluku o administrativnim pristojbama iz članka
18.a ovoga Zakona donijet će Vlada Republike Hrvatske u roku od 60 dana od dana
njegova stupanja na snagu.

Članak 6.

Opći akt iz članka 18.a stavka 5. ovoga Zakona
donijet će Zavod u roku od 30 dana od dana stupanja na snagu odluke iz članka
5. ovoga Zakona.

Članak 7.

Na dan početka primjene ovoga Zakona prestaje
pravo na naknadu za pogrebne troškove koje se osiguranicima Zavoda priznavalo
sukladno članku 142. stavku 2. Zakona o zdravstvenom osiguranju (»Narodne
novine«, br. 94/01., 88/02., 149/02., 117/03., 30/04.
i 177/04.).

Zahtjevi za naknadu pogrebnih troškova podneseni
Zavodu do toga dana rješavat će se po propisima koji su važili do dana početka
primjene ovoga Zakona.

Članak 8.

Na dan početka primjene ovoga Zakona prestaju
važiti odredbe članka 19. stavka 1. podstavka 4., članka 40. i članka 71.
podstavka 8. Zakona o zdravstvenom osiguranju (»Narodne novine«, br. 75/93., 55/96., 1/97. — pročišćeni tekst, 109/97.,
13/98., 88/98., 10/99., 14/99., 69/00., 59/01. i 82/01.).

Članak 9.

Ovaj Zakon stupa na snagu osmoga dana od dana
objave u »Narodnim novinama«, a primjenjuje se od 1. listopada 2005.

Klasa: 500-01/05-01/02

Zagreb, 13. srpnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 90/2005-1774